b'\n_START_ARTICLE_\nImunoglobulin A\n_START_PARAGRAPH_\nIm\xc3\xbanoglobul\xc3\xadn A (okraj\xc5\xa1ano IgA) je poglavitni imunoglobulin (protitelo) v zunanjih izlo\xc4\x8dkih (solzah in sokovih v prebavilih, izlo\xc4\x8dkih v dihalih in spolovilih, mleku in serumu). V sluznicah se proizvede ve\xc4\x8d imunoglobulina A kot vseh drugih imunoglobulinov skupaj; vsak dan se na primer v \xc4\x8drevesno svetlino izlo\xc4\x8di od 3 do 5 gramov IgA. Imunoglobulini A tako predstavljajo 75\xc2\xa0% skupne koli\xc4\x8dine vseh proizvedenih imunoglobulinov v telesu.\n_START_SECTION_\nPodvrste\n_START_PARAGRAPH_\nPoznamo dve podvrsti IgA: IgA1 in IgA2, nadalje pa lahko IgA obstaja v dimerni obliki, ki jo imenujemo sekretorni IgA (sIgA), v nasprotju z monomernim serumskim IgA.\n_START_SECTION_\nSekretorni in serumski IgA\n_START_PARAGRAPH_\nSekretorni IgA je poglavitni imunoglobulin v izlo\xc4\x8dkih sluznic, v manj\xc5\xa1ih koli\xc4\x8dinah pa se nahaja tudi v krvi. Sekretorni IgA vsebuje sekretorno komponento, ki \xc5\xa1\xc4\x8diti molekulo pred razgradnjo zaradi prisotnosti proteoliti\xc4\x8dnih encimov, zato sIgA lahko obstane v agresivnem okolju prebavil in tam zagotavlja za\xc5\xa1\xc4\x8dito pred klicami.\n_START_SECTION_\nVloga\n_START_PARAGRAPH_\nPoglavitna funkcijska razlika med IgA in preostalimi protitelesi, ki prevladujejo v krvi: IgG in IgM, je, da slednja aktivirata vnetne dejavnike (beljakovine komplementa, fagocitne celice), IgA pa ve\xc5\xbee tuje molekule na povr\xc5\xa1ini sluznic in ote\xc5\xbei njihov vdor v sluznice. IgA v krvi ve\xc5\xbee tuje molekule in omogo\xc4\x8da njihov prenos skozi jetrne celice v \xc5\xbeol\xc4\x8d in s tem omogo\xc4\x8di, da se imunski sistem ne odzove z vnetno reakcijo na antigene, ki pridejo v telo s hrano in z vdihanim zrakom. V nasprotnem primeru bi pri\xc5\xa1lo do vnetja sluznic in okvare njihovega delovanja.\n_START_SECTION_\nPomanjkanje IgA\n_START_PARAGRAPH_\nVzrok pomanjkanja IgA je lahko avtosomska dominantna dedna bolezen. Poteka lahko asimptomatsko, lahko pa so pri bolniku pogostej\xc5\xa1e oku\xc5\xbebe dihal, pojavljajo se lahko driska, alergije, avtoimunske bolezni._NEWLINE_Do padca koncentracije IgA v serumu in slini lahko pride tudi po tonzilektomiji (odstranitvi mandljev), vendar se vrednosti obi\xc4\x8dajno povrnejo na normalno raven po 2 do 3 letih.'